b'\n_START_ARTICLE_\nKorsvoll Idrettslag\n_START_SECTION_\nHistorie\n_START_PARAGRAPH_\nKorsvoldens Skiklub ble stiftet 5. mars 1899. 20 personer hadde m\xc3\xb8tt fram til konstituering, og Carl Michaelsen ble valgt til f\xc3\xb8rste formann. Klubben ble opptatt i Norges Skiforbund i 1908, og navnet ble senere modernisert til Korsvoll Skiklubb. 8. september 1930 ble Korsvoll Arbeideridrettslag stiftet, og 12. september 1945 gikk de to klubbene sammen under navnet Korsvoll Idrettslag.\n_START_SECTION_\nStor vekst og jubileum\n_START_PARAGRAPH_\nEtter lang tid som lokal breddeklubb uten de helt store merittene p\xc3\xa5 fotballbanen, kunne Korsvoll i 1999 feire sitt hundre\xc3\xa5rsjubileum med treningskamp mot V\xc3\xa5lerenga Fotball. Kampen endte 2-2._NEWLINE_I perioden rundt hundre\xc3\xa5rsjubileet opplevde Korsvoll en stor oppsving i medlemstallene. Ungdomsavdelingen vokste, og en bevisst satsing p\xc3\xa5 lokale spillere f\xc3\xb8rte til suksess ogs\xc3\xa5 for de eldre lagene. B\xc3\xa5de 83- og 86-\xc3\xa5rgangen p\xc3\xa5 herresiden kvalifiserte seg for interkretsserien, og flere av disse spillerne ble senere sentrale p\xc3\xa5 klubbens A-lag. Omleggingen fra naturgress til kunstgress p\xc3\xa5 Korsvollbanen i 2003 har ogs\xc3\xa5 hatt mye \xc3\xa5 si for fotballen i Korsvoll-omr\xc3\xa5det._NEWLINE_Ungdomsavdelingen vokste fra 15 til 60 lag i \xc3\xa5rene 1994 til 2006, og i 2006 ble lederen for yngres avdeling, Dag Ingvaldsen tildelt honor\xc3\xa6rt lederstipend av NFF for sin innsats for Korsvoll.\n_START_SECTION_\n2. divisjonsspill: 2006-2009\n_START_PARAGRAPH_\nEtter \xc3\xa5 ha v\xc3\xa6rt i toppen av 3. divisjon \xc3\xa5ret f\xc3\xb8r, rykket Korsvoll opp til 2. divisjon i 2005 etter \xc3\xa5 ha vunnet sin 3. divisjonsavdeling, samt de p\xc3\xa5f\xc3\xb8lgende kvalifiseringskampene mot Elverum. V\xc3\xa5ren etter kunne et spent hjemmepublikum \xc3\xb8nske Ranheim velkommen til tidenes f\xc3\xb8rste 2. divisjonskamp p\xc3\xa5 Korsvollbanen. Korsvolls f\xc3\xb8rste m\xc3\xa5l i toppfotballen ble lobbet inn av Stig Markus Hovdal like f\xc3\xb8r slutt, og kampen endte 1-1. Etter en meget bra h\xc3\xb8stsesong i 2006, der bare Skeid kapret flere poeng, beholdt Korsvolls amat\xc3\xb8rer plassen. De to neste sesongene etablerte laget seg i 2. divisjon med nye midt-p\xc3\xa5-tabellen-plasseringer.\n_START_SECTION_\nCupeventyr\n_START_PARAGRAPH_\nKorsvoll har ogs\xc3\xa5 gode resultater \xc3\xa5 vise til i NM i fotball for herrer siden oppturen tidlig p\xc3\xa5 2000-tallet, der de tre ganger har skapt folkefest i lokalmilj\xc3\xb8et i m\xc3\xb8tet med tippeligalag._NEWLINE_I 2006 ble det et hederlig 0-2-tap mot tippeligalaget Odd Grenland i 2. runde, men det var \xc3\xa5ret etter at det virkelig ble cupfest p\xc3\xa5 Korsvollbanen. I 2. runde av cupen i 2007 ble Follo sl\xc3\xa5tt ut etter straffesparkkonkurranse, og for f\xc3\xb8rste gang avanserte Korsvoll til 3. runde. Et av de st\xc3\xb8rste \xc3\xb8yeblikkene i klubbens historie kom p\xc3\xa5 overtid i 3.runde-kampen mot Stab\xc3\xa6k Fotball, da keeper Stian Straume scoret p\xc3\xa5 corner og sikret 2-2 og ekstraomganger mot laget som samme \xc3\xa5r tok s\xc3\xb8lv i Eliteserien. Kampen endte til slutt med et hederlig 2-5-tap, men det kunne fort endt annerledes. Korsvoll hadde nemlig flere store muligheter til \xc3\xa5 avgj\xc3\xb8re._NEWLINE_I 2008 kom bydelsnaboene fra Fotballklubben Lyn p\xc3\xa5 bes\xc3\xb8k i 2. runde. Lasse Brandal sendte Korsvoll i f\xc3\xb8ringen i det 65. minutt, men et straffespark minuttet etter s\xc3\xb8rget for 1-1. De siste fem minuttene avgjorde Lyn med to raske scoringer, men Korsvoll hadde nok en gang vist at de kunne hevde seg i bedre selskap._NEWLINE_I 2010 ledet Korsvoll 1-0 over adeccoligalaget Moss Fotballklubb til pause i 1. runde av cupen, men kampen endte til slutt med tap 1-4. Ogs\xc3\xa5 i 2011 endte Korsvolls cupeventyr i 1. runde. Eliteserielaget Fredrikstad Fotballklubb kom p\xc3\xa5 bes\xc3\xb8k, og \xc3\xb8stfoldingene vant til slutt 6-0.\n_START_SECTION_\nTrenerskifter og nedrykk\n_START_PARAGRAPH_\nPer K\xc3\xa5re Hagen var mannen som trente Korsvoll opp fra 4. til 2. divisjon og til suksess i cupen. Foran 2009-sesongen takket han for seg, og Vidar Gundersen overtok treneransvaret. Etter en dramatisk sisterunde endte 2009-sesongen med at Korsvoll for f\xc3\xb8rste gang havnet under streken og dermed m\xc3\xa5tte ta den tunge turen ned til 3. divisjon._NEWLINE_Gundersen trakk seg, og den tidligere A-lagsspilleren Petter Solland, med trenererfaring fra klubbens B- og juniorlag, fikk ansvaret for \xc3\xa5 lede Korsvoll tilbake til 2. divisjon.\n_START_SECTION_\nTilbake i 3. divisjon\n_START_PARAGRAPH_\nPetter Solland ledet Korsvoll gjennom seriespillet i 3. divisjon avdeling 4 p\xc3\xa5 imponerende vis. Fasiten ble 51 poeng p\xc3\xa5 20 kamper, syv mer enn andreplasserte B\xc3\xb8ler Idrettsforening, og 83-27 i m\xc3\xa5lforskjell, men i kvalifiseringskampene mot Nesodden Idrettsforening sa det stopp. Borte ble det 1-2-tap, og hjemme greide ikke Korsvoll mer enn 1-1._NEWLINE_2011 ble en nesten-sesong, og Solland sa fra seg ansvaret ved sesongslutt. Inn kom rutinerte Stig Mathiesen, som i sin tid nesten ledet naboklubben Kjels\xc3\xa5s opp til Tippeligaen, og Steinar Brun. Etter to \xc3\xa5r med greie resultater forlot de klubben etter 2013-sesongen. Petter Solland returnerte som A-lagstrener, og med seg fikk han Magnus Olsen, som hadde levert gode resultater med klubbens yngre lag. Etter en noe famlende sesonginnledning slet laget lenge i 2014-sesongen til tross for at storscoreren Andreas Moen ble hentet inn fra Lyn, men en solid sluttspurt s\xc3\xb8rget til slutt for at Korsvoll berget plassen og endte p\xc3\xa5 7.-plass.\n_START_SECTION_\nLokaloppgj\xc3\xb8rene mot Kjels\xc3\xa5s\n_START_PARAGRAPH_\nI l\xc3\xb8pet av \xc3\xa5rene i 2. divisjon fikk Korsvoll nok en gang gleden av \xc3\xa5 spille mot bydels- og erkerival Kjels\xc3\xa5s Fotball. I yngres avdeling er det alltid hard kamp mellom de to naboene, og da A-lagene endelig m\xc3\xb8tte hverandre i seriesystemet igjen, ble publikum vitne til en rekke spennende kamper. Korsvoll hadde et godt grep om Kjels\xc3\xa5s helt frem til det forel\xc3\xb8pig siste m\xc3\xb8tet mellom de to lagene._NEWLINE_Oversikt over Korsvoll \xe2\x80\x93 Kjels\xc3\xa5s i 2. divisjon (Korsvolls m\xc3\xa5lscorere i parentes):_NEWLINE_2006: Korsvoll \xe2\x80\x93 Kjels\xc3\xa5s 2-1 (Lasse Brandal og Christoffer Andersen) Kjels\xc3\xa5s \xe2\x80\x93 Korsvoll 0-3 (Stig Hovdal, Anders Ellingseter og Torbj\xc3\xb8rn Melhuus)_NEWLINE_2007: Korsvoll \xe2\x80\x93 Kjels\xc3\xa5s 2-2 (Christian Sparre og Sigve Tonstad) Kjels\xc3\xa5s \xe2\x80\x93 Korsvoll 1-4 (Espen Schjerven, Kristoffer Moen, Stig Hovdal (Str) og Mats Marheim)_NEWLINE_2008: Korsvoll \xe2\x80\x93 Kjels\xc3\xa5s 0-0 Kjels\xc3\xa5s \xe2\x80\x93 Korsvoll 0-3 (Stig Hovdal, Lasse Brandal og Christian Sparre)_NEWLINE_2009: Korsvoll \xe2\x80\x93 Kjels\xc3\xa5s 2-2 (Lasse Brandal og Mats Marheim) Kjels\xc3\xa5s \xe2\x80\x93 Korsvoll 4-2 (Peter Stivang og Lasse Alexandersen)_NEWLINE_I 2010 og 2011 ble det bare miniderbyer p\xc3\xa5 Korsvollbanen og Grefsen stadion, da Korsvoll ble trukket i 3. divisjonspulje Kjels\xc3\xa5s 2.\n_START_SECTION_\nB-laget\n_START_PARAGRAPH_\nSamtidig som A-laget rykket opp til 2. divisjon, begynte B-laget sin ferd oppover i divisjonssystemet. Etter flere \xc3\xa5r i toppen av 6. divisjon l\xc3\xb8snet det endelig i 2004, da de anf\xc3\xb8rt av den spillende laglederen Christer Andresen gikk ubeseiret gjennom 6. divisjon og det p\xc3\xa5f\xc3\xb8lgende kretsmesterskapet. Med stadig mer hjelp fra talentfulle juniorspillere og A-lagsreserver kunne B-laget feire et opprykk til 5. divisjon og nok et kretsmesterskap i 2006. Oppholdet i 4. divisjon ble kortvarig, og allerede h\xc3\xb8sten 2007 jublet B-laget for enda et opprykk og kretsmesterskap._NEWLINE_Til tross for at B-laget berget plassen i 3. divisjon b\xc3\xa5de i 2008 og 2009, endte likevel sistnevnte sesong med degradering p\xc3\xa5 grunn av A-lagets nedrykk._NEWLINE_Foran 2010-sesongen ble det besluttet at B-laget skulle l\xc3\xb8srive seg fra A-laget igjen, slik det var da de i sin tid begynte klatringen i divisjonssystemet. Laget ble ledet av Terje Pedersen, men p\xc3\xa5 grunn av omleggingen av 3. divisjon var ikke 7.-plass godt nok til \xc3\xa5 berge plassen. B-laget var dermed tilbake i 5. divisjon. P\xc3\xa5l Schjerven tok over som trener, og under hans ledelse har B-laget bygget en stamme som i stor grad best\xc3\xa5r av lokale spillere som ikke lenger vil satse p\xc3\xa5 h\xc3\xb8yeste niv\xc3\xa5. B-laget er tilbake i 4. divisjon, der de i 2014 kom p\xc3\xa5 en sterk 3.-plass.\n_START_SECTION_\nC-laget\n_START_PARAGRAPH_\nForan 2008-sesongen fikk Korsvoll sitt tredje seniorlag p\xc3\xa5 herresiden. C-laget ble satt sammen av f\xc3\xb8rste\xc3\xa5rsseniorer og tidligere A- og B-lagsspillere, og debutsesongen endte med f\xc3\xb8rsteplass og direkte opprykk til 7. divisjon. Jubelen fortsatte i 2009, da C-laget nok en gang vant sin avdeling, denne gangen i 7. divisjon._NEWLINE_I forkant av den tredje sesongen mistet C-laget store deler av spillerstallen til det nye B-laget, og sesongen endte med 4.-plass. I 2011 gjennomf\xc3\xb8rte laget sin plasseringsmessig beste sesong noensinne, da de tok 3.-plass i 6. divisjon. \xc3\x85ret etter rykket C-laget ned til 7. divisjon. Laget ledes av Mathias Bohlin Falch.\n_START_SECTION_\nDamelagene\n_START_PARAGRAPH_\nKorsvoll var tidlig ute med \xc3\xa5 satse p\xc3\xa5 jentefotball, og \xc3\xa5rskullene f\xc3\xb8dt i \xc3\xa5rene mellom 1988 og 1992 spilte alle i interkrets. De samme lagene gjorde det dessuten sv\xc3\xa6rt bra ogs\xc3\xa5 i Norway Cup og andre store turneringer. Det ble etablert et damelag i 4. divisjon kvinner, men til tross for samarbeid med blant annet Koll, lyktes aldri laget i \xc3\xa5 videref\xc3\xb8re suksessen fra juniorlagene._NEWLINE_Etter at Lyn for et par \xc3\xa5r siden begynte \xc3\xa5 satse p\xc3\xa5 jentefotball, har Korsvoll mistet flere av sine beste spillere til naboklubben. I 2010 m\xc3\xa5tte til og med klubben trekke juniorlaget p\xc3\xa5 kvinnesiden fra seriespillet grunnet for f\xc3\xa5 spillere.\n_START_SECTION_\nGladlaksene\n_START_PARAGRAPH_\nKorsvolls supporterklubb heter Gladlaksene og ble stiftet 20. april 2005 under en av Korsvolls kvalifiseringskamper til cupen. Fanklubben har over 70 offisielle medlemmer, deriblant Lyns Mads Dahm, men har siden 2008 ikke v\xc3\xa6rt aktive annet enn under cupkampene.\n_START_SECTION_\nKorsfarerne\n_START_PARAGRAPH_\nC-lagets fanskare, Korsfarerne, er for tiden Korsvolls mest aktive fans. Supportergruppen har dr\xc3\xb8ye ti medlemmer, som hver uke stiller opp og lager liv p\xc3\xa5 tredjelagets hjemme- og bortekamper. De har i tillegg spilt inn en rekke l\xc3\xa5ter som spilles f\xc3\xb8r, under og etter kamp. De aller yngste C-lagssupporterne deltar i Minikorsfarerne.\n_START_SECTION_\nOverganger\n_START_PARAGRAPH_\nHer f\xc3\xb8lger en oversikt over overganger til og fra Korsvolls 3.-divisjonslag.\n_START_SECTION_\nAndre idretter\n_START_PARAGRAPH_\nSom Korsvolls logo viser, er Korsvoll mer enn et fotballag. B\xc3\xa5de ski- og orienteringsgruppen har ligget i dvale de siste \xc3\xa5rene, men samtidig har andre idretter som h\xc3\xa5ndball og innebandy kommet til.\n_START_SECTION_\nInnebandy\n_START_PARAGRAPH_\nKorsvoll har det siste ti\xc3\xa5ret etablert en ganske stor innebandygruppe, der det p\xc3\xa5 det meste fantes tre seniorlag, ett juniorlag, ett guttelag og ett damelag._NEWLINE_Initiativtagerne var lokale spillere som sluttet \xc3\xa5 spille fotball og flyttet inn p\xc3\xa5 sm\xc3\xa5 flater da fotballaget begynte ferden sin oppover i divisjonssystemet. Innebandyherrene rykket raskt opp fra 5. til 2. divisjon, f\xc3\xb8r de i 2008/2009 hadde en kort gjesteopptreden i \xc3\x98stlandsserien. Det endte med nedrykk, men gode resultater i kvalifiseringen den p\xc3\xa5f\xc3\xb8lgende sesongen gj\xc3\xb8r at Korsvolls innebandylag atter en gang blir \xc3\xa5 se i \xc3\x98stlandsserien i 2010/2011-sesongen.'